TAKUNI พุ่ง 20% เก็งทุนอสังหาฯ แบ็กดอร์ “ทาคูนิ” 2 บ. รวบหุ้นกลุ่ม “ตรีวีรานุวัฒน์” 35%
TAKUNI วิ่งแรง 20% เก็งข่าวสะพัด! ทุนอสังหาฯ แบ็กดอร์ “TAKUNI” 2 บาท รวบหุ้นกลุ่ม “ตรีวีรานุวัฒน์” สัดส่วน 35%
8 ส.ค. 2565

ผู้สื่อข่าวรายงานว่า วันนี้ (8 ส.ค. 65) ราคาหุ้น บริษัท ทาคูนิ กรุ๊ป จำกัด (มหาชน) หรือ TAKUNI ณ เวลา 15:43 น. ปรับตัวขึ้นแรงที่ระดับ 2.30 บาท บวก 0.39 บาท หรือ 20.42% สูงสุดที่ระดับ 2.32 บาท ต่ำสุดที่ระดับ 2.02 บาท ด้วยมูลค่าการซื้อขาย 380.91 ล้านบาท

ทั้งนี้ ราคาหุ้น TAKUNI ยังมีแรงเข้าซื้อเก็งกำไรอย่างต่อเนื่อง หลังมีกระแสข่าวลือว่ามีทุนใหญ่อสังหาริมทรัพย์เข้า “แบ็กดอร์” หรือ การซื้อขายกันแบบไม่ผ่านตลาดหลักทรัพย์ ด้วยราคาและจำนวนตามที่ตกลงกัน ผ่านกลุ่มของ “นายประเสริฐ ตรีวีรานุวัฒน์” ซึ่งเบื้องต้นคาดการณ์ว่าซื้อขายกันในราคา 2 บาทต่อหุ้น จากปัจจุบันกลุ่ม “ตรีวีรานุวัฒน์” เป็นผู้ถือหุ้นรายใหญ่ TAKUNI สัดส่วนราว 35.26%
โดยเบื้องต้นหลังจากทำแบ็กดอร์แล้วเสร็จ มีข่าวว่าทางนายหุ้นใหญ่อสังหาริมทรัพย์ขอตลาดฯไม่ทำ “เทนเดอร์ ออฟเฟอร์” หรือ การทำเสนอซื้อหลักทรัพย์ทั้งหมดของกิจการ
อย่างไรก็ตาม จากการตรวจสอบราคาหุ้น TAKUNI พบว่ามีการไล่ซื้อเข้ามาตั้งแต่ก่อนเกิดกระแสข่าวข่าวลือ โดยราคาหุ้นปรับตัวเพิ่มขึ้นติดต่อกัน 4 วันทำการ ซึ่งหากราคาหุ้นล่าสุดไปเทียบกับราคาหุ้นปิด ณ วันที่ 2 ส.ค. 65 อยู่ที่ 1.70 บาท เท่ากับว่าราคาหุ้นปรับตัวขึ้นมาแล้ว 35.29%